Μπελ-Ιλ-αν-Μερ

Το Μπελ-Ιλ-αν-Μερ (), γνωστό και ως Αρ Ζερβέρ (βρετονικά: Ar Gerveur), είναι το τρίτο μεγαλύτερο νησί της Γαλλίας (δεν υπολογίζονται οι γαλλικές υπερπόντιες περιοχές) και το μεγαλύτερο της Βρετάνης. Το 2021 ο πληθυσμός του νησιού ανερχόταν στους 5.553 κατοίκους.

 Γεωγραφία 
Το νησί έχει έκταση περίπου 84 τ.χλμ., μέσο υψόμετρο 40 μέτρα και απέχει από την ηπειρωτική χώρα 14 χιλιόμετρα. Οι ακτές του νησιού αποτελούνται απο γκρεμούς στη νοτιοδυτική πλευρά, παραλίες και πλεύσιμα λιμάνια στη βορειοανατολική πλευρά. Το κλίμα του νησιού είναι ωκεάνιο, με λιγότερες βροχοπτώσεις και ηπιότερους χειμώνες από ότι στην ηπειρωτική χώρα.

Υπήρχαν δάση στο νησί, αλλά αυτά έχουν εξαφανιστεί προ πολλού λόγω της αυξανόμενης γεωργικής χρήσης της γης.

 Ιστορία 
Το Μπελ-Ιλ-αν-Μερ χωρίστηκε από την ηπειρωτική χώρα περίπου το 6000 π.Χ., νωρίτερα από τα γειτονικά νησιά. Αρχαιολογικά ευρήματα από την Εποχή του Χαλκού υποδηλώνουν ότι το νησί γνώρισε μεγάλη αύξηση του πληθυσμού εκείνη την εποχή, πιθανώς λόγω εξέλιξης της ναυτιλίας. Τότε ήταν ναυτική βάση για τους Βενετούς.

Το αρχαιορωμαϊκό όνομα του νησιού φαίνεται να ήταν Βιντιλίς (Vindilis), το οποίο κατά τον Μεσαίωνα παραποιήθηκε σε Γκεντέλ (Guedel). Το 1572, μοναχοί από το Κιμπερλέ παραχώρησαν το νησί στην οικογένεια Ρετς. Οι οχυρώσεις του νησιού ανεγέρθηκαν από τον Βωμπάν για λογαριασμό του Νικολά Φουκέ. Η γη παραχωρήθηκε στο στέμμα το 1718.

Το νησί καταλήφθηκε κατά τη διάρκεια του Επταετή Πολέμου από βρετανικά στρατεύματα από το 1761 έως το 1763, όταν επιστράφηκε στη Γαλλία με αντάλλαγμα τη Μινόρκα στο πλαίσιο της Συνθήκης του Παρισίου. Λόγω της αναταραχής από τη σύγκρουση, ο μισός πληθυσμός είχε φύγει στην ηπειρωτική χώρα και οι εγκαταλελειμμένες εκτάσεις προσφέρθηκαν στους απελαθέντες Ακαδούς που εγκαταστάθηκαν εδώ το 1766.


 Παραπομπές 

Κατηγορία:Νησιά της Γαλλίας
Κατηγορία:Γεωγραφία του Μορμπιάν